# Hormona paratiroidal

L'hormona paratiroidal (PTH), o parathormona, és una hormona polipeptídica secretada per les cèl·lules principals de les glàndules paratiroides, que intervé en la regulació del metabolisme del calci i el fòsfor. La PTH és secretada en resposta a una disminució de la calcèmia iònica del sèrum.
Canvis en els nivells de PTH en circulació estan relacionats amb la presència de trastorns com la hipocalcèmia o la hipercalcèmia.

## Característiques

La PTH és secretada per les glàndules paratiroides en forma de prepro-PTH, un precursor inactiu de 115 aminoàcids. La prepro-PTH s'activa per acció de proteases, donant lloc a la PTH, la forma activa en circulació constituïda per una cadena simple de 84 aminoàcids. Una vegada a la sang, la PTH pot patir l'acció d'altres proteases que donen lloc a formes truncades no actives de l'hormona. Els immunoassajos permeten únicament la detecció de les formes actives de PTH, aquelles que contenen els 33 o 34 aminoàcids de la regió terminal de la molècula.
El magnesi és un important regulador de l'activitat de la PTH; una situació d'hipomagnesèmia pot reduir els nivells de PTH circulants. La vida mitjana de la PTH és d'aproximadament 4 minuts i té una massa molecular d'uns 11,5 kDa.

## Funció

La PTH és una hormona que regula la calcèmia, incrementant la concentració de calci iònic al fluid extracel·lular. La seva acció perifèrica depèn de la unió de l'hormona a receptors de l'hormona paratiroïdal (receptors transmembrana GPCR). El complex hormona - receptor és el que desencadena la resposta. Entre els teixits sobre els quals actua la PTH hi ha:
* Os: la unió PTH - receptor provoca la fusió de preosteoclasts, que donen lloc a osteoclasts actius. Els osteoclasts són estructures cel·lulars encarregades de promoure la degradació òssia. Per tant, quan els nivells de calci disminueixen, l'alliberació de PTH estimula la resorció osteoclàstica o desmineralització de l'os per tal de recuperar i incrementar els nivells de calci i fosfat cap a la sang.
* Ronyó: l'acció de la PTH incrementa la reabsorció de calci al túbul proximal renal i promou l'eliminació de fosfats a través de l'orina (fosfatúria). Addicionalment, afavoreix l'activació de la vitamina D a calcitriol (forma activa de la vitamina D). El calcitriol o vitamina D3 inhibeixen la secreció de PTH.
* Intestí (enteròcit): augmenta l'absorció de calci de la dieta.
La PTH té un efecte contrari a l'hormona calcitonina o CT, que se secreta en resposta a una situació d'hipercalcèmia o d'increment dels nivells de calci iònic. La CT és una hormona produïda per les cèl·lules parafol·liculars (cèl·lules C) de la glàndula tiroide que inhibeix la resorció osteoclàstica.

## Referències

* 1 2 3 GRCh38: Ensembl release 89: ENSG00000152266 - Ensembl, May 2017
* 1 2 3 GRCm38: Ensembl release 89: ENSMUSG00000059077 – Ensembl, May 2017
* ↑ «Human PubMed Reference:». National Center for Biotechnology Information, U.S. National Library of Medicine.
* ↑ «Mouse PubMed Reference:». National Center for Biotechnology Information, U.S. National Library of Medicine.
* ↑ «Hormona paratiroïdal». Diccionari General DCT. [Consulta: 1r novembre 2022].
* ↑ Clinical Chemistry (en anglès). 5a ed. Edimburg ; Nova York: Mosby, 2004. ISBN 0-723-43328-3.
* ↑ «Human parathyroid hormone: amino-acid sequence of the amino-terminal residues 1-34». Proceedings of the National Academy of Sciences of the United States of America, 69, 12, 1972, pàg. 3585–8. DOI: 10.1073/pnas.69.12.3585. PMC: 389826. PMID: 4509319.